作者:王奕
標題:沁園春
內容:唐李太白，訪賀知章，浩歌此樓。想斗酒百篇，眼花落井，一時豪傑，千古風流。白骨青山，美人黃土，醉魄吟魂安在否。江南客，因來遊勝踐，稽首前修。悠悠。往事俱休，更莫遣興亡狂白頭。也莫論高皇、莫論項羽，誰為黃帝，誰為蚩尤。拶破愁城，吸乾酒海，袖拂安梁舞暮秋。題未了，又笑騎白鶴，飛下揚州。